

Ára: 190 Ft

IV. évf. 29. szám **Évközi 16. vasárnap** 2023. július 23.

IMA A NAGYSZÜLŐK ÉS IDŐSEK 3. VILÁGNAPJÁRA

Szűz Mária, a hit és remény anyja,

te példakép vagy a közömbösségbe süllyedt emberiség előtt,

tégy engem hozzád hasonlóan készségessé arra, hogy elfogadjam Isten akaratát,

magasztaljam és dicsérjem az ő irgalmát!

Mária, a lelki erősség anyja, te ismered szívemet,

kérlek, ne engedd, hogy elcsüggedjek! Bizalommal kezedbe helyezem életemet.

Gyógyítsd meg sebeimet, gyengédséged kísérjen utamon!

Szeretet anyja, jelenléted vezessen bennünket,

hogy örömmel láthassuk családunk összetartását! Segíts, hogy Isten gyengédségét és szeretetét áraszthassam

unokáim és a fiatalok felé, hogy ne csak értük,

hanem velük együtt imádkozhassunk.

Járj közben értem, Mária, a Szentlélek ajándékáért: hogy támogasson gyengeségemben;

öntse szívembe azt a vigasztalást,

hogy a hit nyomait hagyhatom a fiatalok között, tanúságot tudok tenni az élet szépségéről,

és segíthetem őket tudatosítani, hogy a földi életnek vége van,

azon túl pedig az Atya ölelése vár ránk! Ámen.

# FERENC PÁPA ÜZENETE

A NAGYSZÜLŐK ÉS IDŐSEK 3. VILÁGNAPJÁRA

2023. július 23.

„Irgalma nemzedékről nemzedékre megmarad” (Lk 1,50)

Kedves Testvéreim és Nővéreim!

„Irgalma nemzedékről nemzedékre megmarad” (Lk 1,50): ez a nagyszülők és idősek harmadik világnapjának témája, mely egy áldott találkozáshoz vezet vissza bennünket: a fiatal Máriának és idős rokonának, Erzsébetnek a találkozásához (vö. Lk 1,39–56). Erzsébet Szentlélekkel telve olyan szavakat intéz az Istenanyához, amelyek évezredekkel később is meghatározzák mindennapi imádságunkat: „Áldott vagy te az asszonyok között, és áldott a te méhednek gyümölcse” (Lk 1,42). A Szentlélek pedig, aki már leszállt Máriára, arra indítja őt, hogy a *Magnificat*tal válaszoljon, melyben azt hirdeti, hogy az Úr irgalma nemzedékről nemzedékre megmarad. A Szentlélek megáld és kísér minden gyümölcsöző találkozást a nemzedékek között, nagyszülők és unokák, fiatalok és idősek között. Isten ugyanis azt kívánja, hogy – amint Mária tette Erzsébettel – a fiatalok felvidámítsák az idősek szívét, és bölcsességet merítsenek tapasztalataikból. Mindenekelőtt azonban azt kívánja az Úr, hogy ne hagyjuk magukra az időseket, ne száműzzük őket az élet perifériájára, ahogyan az ma sajnos túl gyakran megesik.

Szép az, hogy idén közel esik egymáshoz a nagyszülők és idősek világnapja, valamint az ifjúsági világnap; mindkettőnek a témája Mária „sietsége” (vö. Lk 1,39) Erzsébet meglátogatásakor, s így ez a két világnap arra késztet bennünket, hogy a fiatalok és az idősek közötti kötelékről gondolkodjunk el. Az Úr reméli, hogy a fiatalok az idősekkel találkozva elfogadják a meghívást az emlékezet őrzésére, és rajtuk keresztül felismerik annak ajándékát, hogy egy nagyobb történelemhez tartoznak. Egy idősebb ember barátsága segít a fiatalnak, hogy ne szűkítse életét a jelenre, és ne feledje, hogy nem minden az ő képességein múlik. Az idősebbek számára pedig egy fiatal jelenléte reményt ad arra, hogy amit megéltek, nem vész el, és álmaik megvalósulnak. Röviden: Mária látogatása Erzsébetnél és annak tudata, hogy az Úr irgalma nemzedékről nemzedékre száll, megmutatja, hogy egyedül nem boldogulhatunk – sőt, nem is üdvözülhetünk –, és hogy Isten működése mindig az egészben, egy nép történelmében nyilvánul meg. Mária maga mondja ezt a *Magnificat*ban, amikor ujjong Istenben, aki új és meglepő csodákat művel, hűségesen Ábrahámnak tett ígéretéhez (vö. Lk 1,51–55).

Hogy jobban át tudjuk venni Isten cselekvésének stílusát, emlékezzünk arra, hogy az időt a maga teljességében kell megélni, mert a legnagyobb dolgok és a legszebb álmok nem egy

pillanat alatt valósulnak meg, hanem növekedésen és érésen keresztül: egy úton,

párbeszédben, kapcsolatban. Ezért azok, akik csak az azonnal elérhetőre, a gyorsan és mohón megszerzendő saját előnyeikre, a „mindent és most” logikájára összpontosítanak, szem elől tévesztik Isten cselekvését. Ezzel szemben az ő szeretetprojektje átfogja a múltat, a jelent és a jövőt, átöleli és összeköti a nemzedékeket. Olyan projekt, amely túlmutat rajtunk, de amelyben mindannyian fontosak vagyunk, és mindenekelőtt arra kapunk meghívást, hogy *továbblépjünk*. A fiatalabbak számára ez azt jelenti, hogy túl kell lépniük a pillanatnyi adottságon, amelybe a virtuális valóság bezár bennünket, mely gyakran visszatart a konkrét cselekvéstől; az idősebbek számára pedig azt jelenti, hogy ne emésszük magunkat megfogyatkozó erőnk miatt, és ne bánkódjunk az elveszített lehetőségeken. Nézzünk előre! Engedjük, hogy alakítson bennünket Isten kegyelme, mely nemzedékről nemzedékre megszabadít a tétlenségtől és a múlton való rágódástól!

Máriának és Erzsébetnek, a fiatalnak és az idősnek a találkozásában Isten a jövőjét adja nekünk. Mária útja és Erzsébet befogadása ugyanis megnyitja az ajtót az üdvösség megnyilvánulása előtt: ölelésükön keresztül Isten irgalmassága örömteli szelídséggel tör be az emberi történelembe. Szeretnék tehát mindenkit arra kérni, hogy gondoljon erre a találkozásra, sőt, csukja be a szemét, és képzelje el, mint egy pillanatfelvételen, a fiatal Istenanyának és Keresztelő Szent János idős édesanyjának az ölelését; jelenítse meg elméjében, képzelje el szívében, és ragyogó belső ikonként rögzítse lelkében.

Továbbá arra kérlek benneteket, hogy a képzelet világából lépjünk át a konkrét tettek mezejére, hogy magunkhoz öleljük a nagyszülőket és az időseket. Ne hagyjuk őket magukra! Jelenlétük értékes a családban és a tágabb közösségben; tudatosítja bennünk, hogy közös az örökségünk, és egy olyan nép részei vagyunk, amely őrzi gyökereit. Igen, az idősek adják át nekünk annak tudatát, hogy Isten szent népéhez tartozunk. Az Egyháznak és a társadalomnak is szüksége van rájuk. A jövő építéséhez szükséges múltat adják át a jelennek. Becsüljük meg őket! Ne fosszuk meg magunkat társaságuktól, és ne fosszuk meg őket a mi társaságunktól! Ne engedjük, hogy félredobják őket!

A nagyszülők és idősek világnapja a remény finom, apró jele akar lenni számukra és az egész Egyház számára. Ezért ismételten arra kérek mindenkit – az egyházmegyéket, az egyházközségeket, az egyesületeket, a közösségeket –, hogy ünnepeljék meg ezt a világnapot, a fiatalok és idősek újbóli találkozásának túláradó örömét helyezve a középpontba. Nektek, fiatalok, akik Lisszabonba készültök, vagy akik lakóhelyeteken fogjátok ünnepelni az ifjúsági világnapot, azt szeretném mondani: mielőtt elindultok, látogassátok meg nagyszüleiteket, látogassatok meg egy magányos idős embert! Az ő imája védelmez majd benneteket, és szívetekben magatokkal viszitek majd annak a találkozásnak az áldását. Titeket, idősek, pedig arra kérlek, hogy kísérjétek imáitokkal a fiatalokat, akik az ifjúsági világnapra készülnek. Ezek a fiatalok Isten válaszát jelentik kéréseitekre, annak gyümölcsét képviselik, amit ti vetettetek, annak jelei ők, hogy Isten nem hagyja magára népét, hanem mindig megfiatalítja a Szentlélek képzelőerejével.

Kedves nagyszülők, kedves idős testvéreim és nővéreim, Mária és Erzsébet ölelésének áldása áradjon rátok, és töltse el szíveteket békével! Szeretettel adom rátok áldásomat! Ti pedig, kérlek benneteket, imádkozzatok értem!

*Róma, Lateráni Szent János, 2023. május 31., a Boldogságos Szűz Mária látogatásának (Sarlós Boldogasszony) ünnepe.*

FERENC

**Pasztorális javaslatok**

# Egyedül élő idősek meglátogatása

* Annak érdekében, hogy a közelség és a vigasztalás üzenete, melyet a vi- lágnap ki akar fejezni, mindenkihez eljusson – azokhoz is, akik leginkább el vannak szigetelődve –, azt javasoljuk, hogy látogassátok meg közössége- tek magányos, idős tagjait, és adjátok át nekik a Szentatya üzenetét.
* A látogatással, mely a „kilépő Egyház” kézzelfogható jele, azt hangsúlyoz- zuk, hogy az idősek, még a legmagányosabbak is, közösségeink közép- pontjában állnak.
* A látogatás arról a személyes döntésről tanúskodik, hogy „felkelünk, és másokhoz sietünk” (vö. Lk 1,39), ahogyan Mária is meglátogatta az idős Er- zsébetet.
* A látogatás alkalmat adhat arra is, hogy ajándékot vigyünk, például virágot, és közösen elolvassuk a pápai üzenetet és a világnap imáját.
* Egy idős ember meglátogatása az egyik lehetőség a teljes búcsú elnyerésé- re a világnap alkalmából.
* A fiatalok és idősek találkozása, valamint a belőle születő barátság nyilván- valóvá teheti, hogy az Úr irgalma nemzedékről nemzedékre megmarad.
* A világnap üzenetének terjesztése érdekében a látogatásokról készült ké- peket közzé lehet tenni a közösségi hálón #NonnieAnziani hashtaggel.

# Felkészülés a világnapra idősekkel

* Az idősek a világnap tevékenységeinek, programjainak fő célcsoportja. A Szentatya üzenete nekik szól.
* Fontos, hogy minél több idős ember személyesen vegyen részt a vasárnapi liturgián, amelyet a világnap alkalmából tartunk.
* A világjárvány óta sok helyen csökkent az idősek részvétele a vasárnapi mi- sén. A világnap kedvező lehetőség arra, hogy az idősek újra hozzászokja- nak a misén való személyes részvételhez.
* Kérhetjük az időseket, hogy imádkozzanak a fiatalokért, különösen azo- kért, akik részt vesznek a lisszaboni ifjúsági világtalálkozón, valamint a vi- lágtalálkozó sikeréért.

Dicastero per i Laici, la Famiglia e la Vita - Palazzo San Calisto - 00120 Città del Vaticano

[anziani@laityfamilylife.va](mailto:anziani@laityfamilylife.va) - 39 06 698 69 300 - [www.laityfamilylife.va](http://www.laityfamilylife.va/content/laityfamilylife/it.html)

* Megkérhetjük a plébániánkhoz vagy egyházi közösségünkhöz tartozó idő- seket arra, hogy közösen elmélkedjenek a pápának a világnapra írt üzene- téről, amelyet ki lehet osztani az összes résztvevőnek.
* A magányos időseknél tett látogatással a pápai üzenet azokhoz is eljuttat- ható, akik nem tudnak részt venni a közös programokon.
* A nagyszülőkre és idős emberekre, akiket a világnap alkalmából elérünk, rá lehet bízni a Szentatya imaszándékait, valamint saját közösségünk szándé- kait.

# Felkészülés a világnapra fiatalokkal

* Néhány héttel a világnap előtt összehívhatjuk közösségünk fiataljait, hogy elmagyarázzuk nekik a világnap lényegét, és biztassuk őket, hogy minél több idős embert látogassanak meg.
* Kérhetjük a lisszaboni világtalálkozóra készülő fiatalokat – azokat is, akik máshol ünneplik majd a világnapot –, hogy indulás előtt látogassanak meg egy magányos idős embert.
* A fiatalok internetes kampányokat szervezhetnek a világnap tartalmának terjesztésére a #NonnieAnziani hashtag használatával.

# Teljes búcsú

* Az Apostoli Penitenciária határozatot bocsátott ki arról, hogy a nagyszülők és idősek világnapja alkalmából teljes búcsú nyerhető.
* Az idősek úgy nyerhetnek teljes búcsút, ha részt vesznek a világnap alkal- mából bemutatott valamelyik szentmisén.
* Tekintettel arra, hogy vannak idős emberek, akik egészségügyi okokból nem tudnak személyesen részt venni a szentmisén, azok is teljes búcsút nyerhetnek, akik televízión, rádión vagy interneten keresztül vesznek részt rajta.
* Teljes búcsút nyerhetnek azok is, akik a világnap alkalmából „irgalmassági cselekedetet” végeznek, és meglátogatnak egy idős embert.

**Hívek könyörgése (javaslatok)**

* Valamennyiünkért, idősekért, hogy tanúi lehessünk az Úr irgalmának, mely nemzedékről nemzedékre megmarad, kérjük Urunkat!
* A fiatalokért, hogy „sietve” induljanak az idősek felé, mutassák meg nekik Isten gyengédségét, és így betöltse a világot a fiatalok és idősek közti ölelés túláradó öröme, kérjük Urunkat!
* Valamennyiünkért, nagypapákért és nagymamákért, hogy a bölcsesség forrása lehessünk családunk számára, és megtanuljuk átadni a hit kincsét unokáinknak és az új nemzedékeknek, kérjük Urunkat!
* Hogy egyetlen idős embert se dobjanak félre vagy hagyjanak magára, hogy a magányosak vigaszra, a betegek gyógyulásra leljenek, kérjük Urunkat!
* Hogy az Egyház, mely ma ünnepli a nagyszülőknek és időseknek szentelt világnapot, egyre inkább befogadó otthonná váljon számukra, és Ferenc pápáért, hogy az Úr áldja meg és oltalmazza szolgálatát, kérjük Urunkat!
* Hogy a nagyszülők csodálattal tudjanak unokáikra tekinteni, meg tudják őket hallgatni, s az élet alázatos és bölcs tanítóiként mellettük tudjanak állni, kérjük Urunkat!

**Záróáldás**

**A hosszú élet áldása**

Irgalmasság Istene, te hosszú életet ajándékoztál e gyermekeidnek. Kérünk, áldd meg őket, hogy érezzék szerető jelenléted erejét: visszatekintve örüljenek irgalmasságodnak,

előre tekintve maradjanak kitartóak a reményben!

Dicséret és dicsőség neked mindörökké.

HIRDETÉSEK

Felnőtt asszisztenciára felnőtt férfiakat, valamint ministránsnak gyerekek és fiatalok jelentkezését is várjuk. Kedves Testvérek, intenciót, azaz miseszándékot vagy szertartást kérő Hívek! Mint azt már többször hangsúlyoztuk a stipendium, vagy másnéven stóladíj, valójában ajándék, hiszen a szentmise vagy szentségek megfizethetetlen értékű ajándékai Isten kegyelmének. Az Istennek bemutatott áldozat már az Ószövetségben is Istennek hozott ajándék, és mint ilyen először a hívő hozza ajándékát, ami után részesül a kegyelmi ajándékokban. Tehát továbbra sem helyes és kerülendő, hogy utólag „rendezik” vagy „fizetni jöttünk a misét”. Próbáljunk az egyész világon bevett helyes szokást gyakorolni.

2023.07.25-28 Vanyarci Szent Erzsébet Karitász nyári tábora rászoruló gyerekeknek

2023.07.24. H Árpád-házi Szent Kinga szűz – E

16:00 Mohácsi Attila és Novák Mónika esküvő próba Béren

*18:00 Szentségimádás a Becskei Templomban*

*18:00 Szentmise a Galgagutai Templomban*

2023.07.25. K SZENT JAKAB APOSTOL – Ü

12:00 Tábornyitó Szentmise a Vanyarci Templomban

2023.07.26. Sz Szent Joakim és Szent Anna a Boldogságos Szűz Mária szülei – E

08:00 Szentmise a Nógrádkövesdi Templomban

10:00 Mária napi megbeszélés az EWTN Berceli központjában

2023.07.27. Cs Szent Charbel Makhlouf áldozópap – e

08:00 Jónás Győző és Jónás Győzőné Lakatos Katalin temetése a Vanyarci ev. temetőben ELMARAD?

17:00 Szentségimádás a Berceli Templomban

2023.07.28. P 12:00 Táborzáró szentmise a Vanyarci Templomban

2023.07.29. Sz Szent Márta, Szent Mária és Szent Lázár – E

08:30 Szentmise a Berceli Templomban

**2023.07.30. V 08:30 Szentmise a Berceli Templomban Elsőáldozók tradíció szertartása Emléklap átadás**

**10:30 Szentmise a Galgagutai Templomban**

**10:30 Igeliturgia a Becskei Templomban**

**12:00 Szentmise a Szécsénkei Templomban Hanula Józsefné született Neizer Mária születésének 100. és halálának 10. évfordulója és férjének Hanula József születésének 104. halálának 29. évfordulója**

**12:00 Igeliturgia a Nógrádkövesdi Templomban**

2023.07.31-2023.08.09. 10 napos tábor Szentjakabfán

2023.08.05. EWTN Mária nap a békéért a Berceli templomban

2023.08.12 Sz 15:00 Családos nap Bercelen

2023.08.19. Sz 11:00 Szabadtéri Szentmise a Nógrádkövesdi falunapon

2023.08.26. Sz 10:00 Szentmise és felújított templom megáldása Becskén

13:30 Vincze Gergő és Lőrincz Malaika Házasságkötése Vácon

15:30 Mohácsi Attila és Novák Mónika házasságkötése Béren

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005